
Text rozhodnutia
Súd: Krajský súd Bratislava Spisová značka: 7Sa/8/2018 Identifikačné číslo súdneho spisu: 1018200122 Dátum vydania rozhodnutia: 16. 11. 2018 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2018:1018200122.1 Uznesenie Krajský súd v Bratislave v právnej veci žalobkyne: VÚB Leasing a.s., so sídlom Mlynské nivy 1, 820 05 Bratislava, IČO: 31 318 045, zastúpený: JUDr. Róbert Madej, PhD., advokát, Mýtna 42, 811 05 Bratislava, IČO: 42 129 231, proti žalovanej: D.. O. R., F., S. XX, XXX XX T., o žalobe proti inému zásahu orgánu verejnej správy, takto r o z h o d o l : Krajský súd v Bratislave žalobu odmieta. Žiaden z účastníkov nemá právo na náhradu trov konania. o d ô v o d n e n i e : 1. Dňa 25.01.2018 bola Krajskému súdu v Bratislave žalobkyňou doručená žaloba proti inému zásahu orgánu verejnej správy zo dňa 24.01.2018, ktorej bola Krajským súdom v Bratislave pridelená sp. zn. 7Sa/8/2018. 2. Z obsahu spisového materiálu v spojení s uznesením Najvyššieho súdu Slovenskej republiky sp. zn. 10Sžk/22/2018 zo dňa 28.08.2018, ktorým Najvyšší súd Slovenskej republiky zrušil uznesenie Krajského súdu v Bratislave ć. k. 6Sa/17/2018-61 zo dňa 27.03.2018 a vrátil mu vec na ďalšie konanie, súd zistil nasledovné skutočnosti. 3. Žalobkyňa dňa 24.01.2018 o 23:58 hod. doručila Krajskému súdu v Trnave e-mailom žalobu proti inému zásahu orgánu verejnej správy. Uznesením Krajského súdu v Trnave č. k. 47Sa/2/2018-52 zo dňa 31.01.2018 správny súd postúpil žalobu proti inému zásahu orgánu verejnej správy Krajskému súdu v Bratislave ako súdu vecne a miestne príslušnému. Veci bola tunajším súdom dňa 23.02.2018 pridelená spisová značka 6Sa/17/2018. 4. V čase podania žaloby žalobkyňou na Krajský súd v Bratislave sa na portáli eŽaloby vyskytla systémová chyba, ktorú však žalobkyňa nespôsobila. Konanie vedené na Krajskom súde v Bratislave pod sp. zn. 6Sa/17/2018 sa síce začalo na nepríslušnom súde t. j. na Krajskom súde v Trnave, avšak žalobkyňa dodržala postup v zmysle metodického usmernenia Ministerstva spravodlivosti ku vzniknutej situácii spojenej so systémovou chybou na portáli eŽaloby a Krajský súd v Trnave po zistení, že nie je príslušný na prejednanie žaloby dôvodne postúpil vec tunajšiemu súdu, pričom konaniu bola pridelená sp. zn. 6Sa/17/2018. 5. Podľa § 18 ods. 5 SSP účinky spojené s podaním žaloby zostávajú pri postúpení veci zachované, a preto účinky spojené so začatím konania vo veci vedenej na tunajšom súde pod sp. zn. 6Sa/17/2018 nastali dňa 24.01.2018, a to doručením žaloby na Krajský súd v Trnave. 6. Z evidenčných pomôcok súd zistil, že žaloba doručená žalobkyňou Krajskému súdu v Bratislave dňa 25.01.2018 vedená na tunajšom súde pod sp. zn. 7Sa/8/2018 je totožná so žalobou žalobkyne proti inému zásahu orgánu verejnej správy zo dňa 24.01.2018 vedenej na tunajšom súde pod sp. zn. 6Sa/17/2018, o žalobe ktorej nebolo doposiaľ rozhodnuté. 7. Podľa ust. § 31 ods. 5 SSP začatie konania bráni tomu, aby o tej istej veci toho istého žalobcu prebiehalo na správnom súde iné konanie. 8. Podľa ust. § 98 ods. 1 písm. b/ SSP správny súd uznesením odmietne žalobu, ak o tej istej veci toho istého žalobcu už prebieha pred správnym súdom skôr začaté iné konanie. 9. Nakoľko súd zistil, že o žalobe žalobkyne proti inému zásahu orgánu verejnej správy zo dňa 24.01.2018 už na súde prebieha konanie vedené pod sp. zn. 6Sa/17/2018 a ide o prekážku litispendencie, s poukazom na citované zákonné ustanovenia žalobu odmietol. 10. O trovách konania súd rozhodol podľa ust. § 170 písm. a/ SSP tak, že žiaden z účastníkov konania nemá právo na náhradu trov konania, ak bola žaloba odmietnutá. Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Bratislave. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva a návrh výroku rozhodnutia. Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 SSP).

